สหกรณ์ฯคลองจั่นป่วนหวั่นทำกระทบทั้งระบบ
สหกรณ์เครดิตยูเนี่ยนคลองจั่นทำป่วนกระทบความเชื่อมั่นสหกรณ์อื่น
6 พ.ค. 2556

สหกรณ์เครดิตยูเนี่ยนคลองจั่นทำป่วนกระทบความเชื่อมั่นสหกรณ์อื่น
นายสวัสดิ์ แสงบางปลา ที่ปรึกษาสหกรณ์ออมทรัพย์จุฬาลงกรณ์มหาวิทยาลัย เปิดเผยว่า การที่สหกรณ์เครดิตยูเนี่ยนคลองจั่นมีปัญหาภายในนั้น อาจจะส่งผลกระทบกับความเชื่อมั่นกับสหกรณ์ออมทรัพย์ต่างๆ ที่ฝากเงินเครดิตยูเนี่ยนคลองจั่น โดยในส่วนของสหกรณ์ออมทรัพย์จุฬาฯ ฝากเงิน 450 ล้านบาทและให้เงินกู้ 1,000 ล้านบาท กับเครดิตยูเนี่ยนคลองจั่น ซึ่งมีหลักทรัพย์ที่ดิน 29 ไร่ ค้ำประกันเงินกู้ โดยที่ผ่านมายังไม่มีปัญหาจ่ายดอกเบี้ยได้ตรงตามปกติ และตอนนี้ก็ยังไม่มีความจำเป็นต้องถอนเงิน 
“เป็นปัญหาความขัดแย้งภายในขององค์กรเองก็คงแก้ไขปัญหาได้ อาจจะกระทบกับความเชื่อมั่นในระบบสหกรณ์บ้าง ซึ่งหน่วยงานของรัฐ คือ กรมส่งเสริมสหกรณ์ในฐานะนายทะเบียนจะต้องลงมาตรวจสอบอย่างเร่งด่วน” นายสวัสดิ์ กล่าว
นายดาบชัย ใจสู้ศึก ผู้จัดการใหญ่ชุมนุมสหกรณ์เครดิตยูเนี่ยนแห่งประเทศไทย กล่าวว่า ที่ผ่านมาชุมนุมสหกรณ์ฯ ได้เตือนสมาชิก 1,300 แห่ง เพราะเห็นทำธุรกิจล่อแหลม มีการจ่ายดอกเบี้ยสูง โดยมีสหกรณ์บางแห่งกู้ยืมเงินสหกรณ์ที่ใหญ่กว่ามาฝากกับสหกรณ์เครดิตยูเนี่ยนคลองจั่นได้ส่วนต่างดอกเบี้ย 12% ทั้งนี้ชุมนุมสหกรณ์ฯ ไม่มีอำนาจไปตักเตือน ทำได้แค่ส่งเสริมการให้ความรู้กับสมาชิกเท่านั้น
อย่างไรก็ตามชุมนมสหกรณ์ได้มีการออกแถลงการณ์ ชี้แจงว่า กรณีที่สหกรณ์เครดิตยูเนียนคลองจั่นประสบปัญหาการจัดการซึ่งเป็นเพียงองค์กรเดียวที่มีปัญหา โดยกลุ่มเครดิตยูเนี่ยนทั่วประเทศอีกกว่า 1300 แห่ง ยังมั่นคง โดยชุมนุมสหกรณ์ฯพร้อมที่จะร่วมมือกับเครือข่ายและหน่วยงานราชการในการแก้ไขปัญหาที่เกิดขึ้น
อย่างไรก็ตามยังไม่เห็นกระแสการถอนเงินในช่วงนี้เนื่องจากสหกรณ์เครดิตยูเนี่ยนคลองจั่นออกประกาศว่าระหว่างวันที่ 23 เม.ย.ถึงวันที่ 30 เม.ย.2556 สหกรณ์เครดิตยูเนี่ยนไม่รับทำธุรกรรมการถอนเงินทุกประเภท แต่ยังรับฝากทุนเรือนหุ้น เงินกู้ชำระคืนและดอกเบี้ย โดยมีประกาศ ลงนามโดย นายวีระยุทธ รุจิเรข รองผู้จัดการ ปฏิบัติหน้าที่แทนผู้จัดการ รวมทั้งส่วนใหญ่จะเป็นตั๋วสัญญาใช้เงินที่มีระยะเวลายังไม่ครบกำหนดไถ่ถอน 
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า นายศุภชัย ศรีศุภอักษร ประธานกรรมการ บริษัท สหประกันชีวิต ถูกคณะบุคคลฟ้องอาญาแพ่ง เรื่องยักยอกเงิน ทางคปภ.จะไม่เข้าไปทำการตรวจสอบเรื่องนี้ และยังไม่มีมาตรการใดๆ ออกมา เพราะถือเป็นบุคคลฟ้องกันเอง ไม่ใช่หน่วยงานราชการฟ้องร้อง
สิ่งที่เราทำคือดูความเป็นมาและเป็นไปของเรื่อง และติดตามเรื่องอย่างต่อเนื่อง และจะเข้าไปเทคแอคชั่น หรือ ทำอะไรได้ ต่อเมื่อศาลมีคำพิพากษาออกมาอย่างเป็นทางการ นายประเวช กล่าว
นายประเวช กล่าวว่า ทางคปภ.มีหน้าที่กำกับดูแลการบริหารของธุรกิจประกันภัย และ ประกันชีวิต ให้มีการดำรงเงินกองทุนตามกฎหมาย มีการให้บริการตามสัญญาที่ให้ไว้กับประชาชน ซึ่งเรื่องนี้ไม่ใช่เรื่องของธุรกิจประกันภัยโดยตรง เพียงแต่มีผู้บริหารที่เกี่ยวข้องกัน และธุรกิจประกันภัยก็ไม่ได้รับความเสียหาย